text: Шуменското с. Изгрев излиза от карантината - inews.bg
  Шуменското с. Изгрев излиза от карантината 15.06 | 15:39
  Продължава обаче засиленото наблюдение за спазването на противоепидемичните мерки
  В 16:00 ч. днес пада карантината на шуменското село Изгрев. Това съобщиха от Областния кризисен щаб, цитирани от Нова ТВ.
  От там допълниха, че анализът им показва, че на този етап огнищата на COVID-19 в засегнатите населени места в общините Венец и Каолиново са идентифицирани и локализирани. В резултат на извършените епидемиологични проучвания и масовото тестване в селата са издирени и изследвани контактните лица.
  "Издадени са предписания за карантиниране на лицата. Извършените действия и масовото тестване на близо половината от населението на село Изгрев дават възможност да бъдат отменени въведените ограничителни мерки за движение от и към селото", казаха още от щаба.
  Продължава засиленото наблюдение за спазването на противоепидемичните мерки и контролът на хората под карантина от екипи на ОД на МВР и на РЗИ. Продължава и тестването на жители на община Каолиново. От щаба призовават хората да се въздържат от организиране на големи семейни тържества - сватби, кръщенета и други.